Mestská časť Bratislava – Nové Mesto
Materiál na rokovanie
Miestneho zastupiteľstva
dňa: 21.06. 2011

S p r á v a

z kontroly rekonštrukcie havarijného stavu Materskej školy, Teplická
___________________________________________________________________

Predkladá :                                                          	Materiál obsahuje :
---------------                                                                     -------------------------
Ing. Ján Dubravec                                                       	1. Návrh uznesenia
miestny kontrolór	                                  		2. Dôvodovú správu
								3. Správu

Spracovateľ :                                                       	Stanovisko právnej skupiny :
------------------	                                                     --------------------------------------
Ing. Ján Dubravec	                                  	           nie je potreba právneho
miestny kontrolór	                                                     posúdenia

Na rokovanie prizvať :
------------------------------
Ing. Emíliu Pošvancovú,
riaditeľku ZŠ s MŠ

                     

Jún 2011

	

Návrh uznesenia	

Miestne zastupiteľstvo  

schvaľuje  

Správu z kontroly rekonštrukcie havarijného stavu Materskej školy, Teplická

a/  s pripomienkami

b/  bez pripomienok

Dôvodová správa

Miestny kontrolór mestskej časti Bratislava Nové - Mesto s pracovníčkou útvaru kontroly, JUDr. Zuzanou Šiserovou a odborným pracovníkom Oddelenia výstavby a investícií Miestneho úradu B-NM Ing. Ladislavom Marekom, vykonali na základe prijatého uznesenia č. 3/07 Miestneho zastupiteľstva mestskej časti Bratislava – Nové Mesto, konaného dňa 20. apríla 2011 mimoriadnu kontrolu Základnej školy       s materskou školou Riazanská 75, zameranú na rekonštrukciu havarijného stavu Materskej školy na Teplickej 5. Kontrola bola vykonaná v súlade so Zásadami kontrolnej činnosti samosprávy MČ B-NM.
	Cieľom kontroly bolo posúdenie určenia havarijného stavu Materskej školy Teplická 5, preverenie finančného krytia akcie, preverenie spôsobu výberu dodávateľa prác, výkon opráv dodávateľom, súvisiacich s odstránením havarijného stavu a preverenie fakturácie vykonaných prác dodávateľom. 

S p r á v a
z kontroly rekonštrukcie havarijného stavu Materskej školy, Teplická
___________________________________________________________________

	Miestny kontrolór mestskej časti Bratislava – Nové Mesto s pracovníčkou útvaru kontroly JUDr. Zuzanou Šiserovou a odborným pracovníkom Oddelenia výstavby a investícií Miestneho úradu B-NM Ing. Ladislavom Marekom vykonali na základe prijatého uznesenia č. 3/07 Miestneho zastupiteľstva mestskej časti Bratislava – Nové Mesto, konaného dňa 20. apríla 2011, mimoriadnu kontrolu Základnej školy s materskou školou Riazanská 75, zameranú na rekonštrukciu havarijného stavu Materskej školy na Teplickej 5. Kontrola bola vykonaná v súlade so Zásadami kontrolnej činnosti samosprávy MČ B-NM.
	Cieľom kontroly je posúdenie určenia havarijného stavu Materskej školy Teplická 5, preverenie finančného krytia akcie, preverenie spôsobu výberu dodávateľa prác, výkon opráv dodávateľom, súvisiacich s odstránením havarijného stavu a preverenie fakturácie vykonaných prác dodávateľom.

Program kontroly bol zameraný na:

1. Posúdenie určenia havarijného stavu Materskej školy Teplická 5 a finančné krytie     akcie

2. Spôsob výberu dodávateľa na predmet vykonávaných prác

3. Vlastný výkon opráv, súvisiacich s odstránením havarijného stavu

4. Preverenie fakturácie vykonaných prác dodávateľom

K bodu 1/	

Materská škola Teplická 5 je organizačne začlenená do rozpočtovej organizácie Základná škola s materskou školou Riazanská, zriadenej Mestskou časťou Bratislava – Nové Mesto.
 V správe o obhliadke predmetného objektu, vypracovanej Ing. Ladislavom Marekom, odborným pracovníkom Oddelenia výstavby a investícií MÚ B-NM je konštatované, že budova materskej školy sa skladá z dvoch častí, a to hlavnej budovy a prístavby. Stavba je prízemná, postavená v roku 1962. Vek budovy a nepravidelná údržba sa podpísali pod jej súčasný technický stav. Základy budovy tvoria základové pásy do hĺbky cca 60 cm. Obe budovy majú rovnú strechu v miernom sklone s prieduchmi a pôvodné dažďové vodorovné žľaby. V roku 2007 vznikla havária prívodu pitnej vody k umyvárke a WC poslednej triedy, keď prasklo potrubie vedené pod budovou školy a voda vytekala do priestorov základov dlhšiu dobu, čím spôsobila porušenie statiky podložia. Po oprave prívodného potrubia vody sa neskôr začali prejavovať následky havárie, a to sadanie základových pásov budovy a tým praskanie stien, priečok vnútorných stien a dažďových chodníkov okolo budovy. Sadanie stien zapríčinilo posunutie nosných častí stropných dosiek strechy   a praskanie strešnej izolácie. Na zhoršujúcu sa situáciu v praskaní stien a zatekania strechy poukazovalo predchádzajúce vedenie školy a viacerými písomnými požiadavkami žiadali zabezpečiť opravu, o čom svedčia písomné dokumenty z predchádzajúcich rokov. 

Na vzniknutý havarijný stav v praskaní stien, možnosti vypadnutia sklobetónového okna, umiestneného v chodbe pred triedou, a to z dôvodu veľkej trhliny v stene a zatekaní strechy, poukázala vo svojej písomnej požiadavke              p. S. Neumanová, zástupkyňa riaditeľky ZŠsMŠ Riazanská a vedúca MŠ Teplická, listom zo dňa 20.9.2010 riaditeľke ZŠsMŠ Ing. E. Pošvancovej. Žiadala o zabezpečenie obhliadky kompetentnými pracovníkmi MÚ B-NM a následnú opravu z dôvodu havarijného stavu. Riaditeľka ZŠsMŠ sa obrátila s požiadavkou na        Mgr. Vladimíra Nováka, vedúceho Školského úradu mestskej časti Bratislava – Nové Mesto a prednostu Miestneho úradu B-NM Ing. Ľudovíta Kollárika, ktorých informovala o vzniknutom havarijnom stave v materskej škole a požiadala ich o pomoc pri vyriešení tohto závažného stavu.
 
Uvedená problematika bola aj predmetom rokovania 25. zasadnutia MZ MČ   B-NM, ktoré sa konalo dňa 12.10.2010, kde v bode č. 11 „Správa o činnosti škôl a školských zariadení v mestskej časti B-NM za školský rok 2009/2010“ vystúpil v diskusii p. poslanec Mgr. Dušan Jaroš, ktorý informoval prítomných, že bol oslovený na Rade školy ZŠsMŠ Riazanská, aby informoval na zasadnutí MZ MČ     B-NM o havarijnom stave na MŠ Teplická a aby požiadal o pomoc pri riešení daného stavu.

Na základe vyššie uvedeného vydal prednosta úradu Ing. Kollárik pokyn pre vedúcu Oddelenia výstavby a investícií MÚ B-NM Ing. Beňovú, aby zabezpečila vykonanie obhliadky Materskej školy Teplická. Obhliadku vykonal Ing. Ladislav Marek a o jej výsledku podal písomnú správu dňa 25.10.2010, v ktorej konštatuje havarijný stav budovy a určuje rozsah prác, potrebných na odstránenie havárie. Uvedená správa bola odovzdaná riaditeľke ZŠsMŠ Riazanská za účelom zabezpečenia odstránenia havarijného stavu.   

Riaditeľka ZŠsMŠ, po ukončení výberového konania na zhotoviteľa diela  dňa 18.11.2010 požiadala prednostu MÚ B-NM o pridelenie finančných prostriedkov na odstránenie havarijného stavu na Materskej škole  Teplická, kde podľa spracovaného položkového rozpočtu stavby je predpokladaná cena opravy vo výške 67.842,15 €.  Prednosta MÚ B-NM požiadal o posúdenie žiadosti jednotlivé kompetentné oddelenia miestneho úradu a po dohode s finančným oddelením a referátom školstva  rozdelil požadovanú čiastka na dve, a to na čiastku vo výške 37.489,40 €, poskytnutú organizácii v roku 2010 a na čiastku vo výške 30.352,75 €, ktorá bude organizácii poskytnutá v roku 2011. Po obdržaní kladných stanovísk jednotlivých oddelení MÚ   B-NM predložil materiál na odsúhlasenie starostovi mestskej časti Ing. Richardovi Frimmelovi. Starosta MČ B-NM dňa 24.11.2010 vydal súhlas s poskytnutím príspevku pre rok 2010  na riešenie ohlásenej havárie vo výške 37.489,40 € .

 Dňa 25.11.2010 bol MČ B-NM vydaný platobný poukaz na uvedenú finančnú čiastku pre ZŠsMŠ Riazanská ako „príspevok r. 2010 – Originálne kompetencie – Havárie“. Priebežná finančná kontrola bola vykonaná v súlade so zákonom č.502/2001 Z.z. Podľa výpisu z účtu Dexia banka ešte v ten deň previedla na účet ZŠsMŠ Riazanská uvedenú sumu. 

K bodu 2/

Po obdržaní správy „Súvaha súčasného stavu“, ktorá popisuje obhliadku MŠ Teplická, vypracovanej odborným pracovníkom Oddelenia výstavby a investícií MÚ  B-NM Ing. L. Marekom, a to dňa 26.10.2010, riaditeľka školy postupovala pri určení dodávateľa opravy havarijného stavu v súlade s vnútornou Smernicou pre uplatnenie postupu na obstarávanie služieb a prác v zmysle zákona č.25/2006 Z.z. o verejnom obstarávaní v znení neskorších predpisov - § 102 – Zadávanie zákaziek s nízkymi hodnotami, pre ktoré platí zjednodušený postup bez prieskumu trhu. Ďalší postup pri obstaraní stavebných prác  bol realizovaný podľa § 59 ods.1 uvedeného zákona a na základe uvedeného riaditeľka ZŠsMŠ dňa 27.10.2010 spracovala „Dôvodovú správu“ pre zabezpečenie dodávateľa stavby.

V zmysle vyššie uvedenej smernice na výber dodávateľa dňa 3.11.2010 spracovala „Zdôvodnenie výberu zhotoviteľa pre práce“. Pri výbere zhotoviteľa práce vychádzala riaditeľka školy z dobrých referencií od ostatných riaditeľov škôl, s ktorými dodávateľa konzultovala a na základe predchádzajúcich dobre vykonaných prác  pre MČ B-NM na niektorých ZŠsMŠ, navrhla na zabezpečenie prác firmu ABC MARKET SLOVAKIA, spol. s. r. o., ktorú telefonicky vyzvala na rokovanie  o podmienkach zákazky, technických, administratívnych a finančných podmienkach zmluvy. 

Kontrole bol predložený protokol z rokovacieho konania stavby: „Havária materskej školy Teplická“ zo dňa 3.11.2010, na ktorom sa zúčastnil zástupca predmetnej firmy Ing. Ľ. Bohúň za účelom získania podkladov a ďalších informácií, ktoré definovali a upresňovali predmet obstarania. V podmienkach na predloženie cenovej ponuky bol určený termín na predloženie ponuky obstarávateľovi, t.j. do 15.11.2010 a termín realizácie diela. Zároveň zástupca firmy predložil doklad o oprávnení podnikať v príslušnom odbore. Dňa 15.11.2010 bol predmetnou firmou predložený položkový rozpočet stavby a návrh Zmluvy o dielo č.2010/01 v zmysle  protokolu z rokovacieho konania, ktoré spĺňali všetky náležitosti, čo konštatuje aj riaditeľka školy v spracovanom „Zdôvodnení cenovej ponuky zhotoviteľa“ zo dňa 15.11.2010. Cena rozpočtovaných prác bola vypočítaná na sumu 67.842,15 € vrátane DPH. Podľa konštatovania Ing. Mareka, odborného pracovníka odd. VaI MÚ B-NM sa predložená cenová ponuka pohybuje v bežných cenových hladinách. 
O ukončení výberového konania riaditeľka školy informovala prednostu MÚ    B-NM a dňa 18.11.2011 požiadala o pridelenie finančných prostriedkov na odstránenie havarijného stavu.

Dňa 24.11.2010 starosta MČ B-NM Ing. R. Frimmel súhlasil s realizáciu a finančným krytím opravy havarijného stavu MŠ Teplická. Následne objednávateľ  a zhotoviteľ uzatvorili dňa 25.11.2010 Zmluvu o dielo č.2010/01, ktorej predmetom je oprava havarijného stavu Materskej školy Teplická. V platobných podmienkach zmluvy je dohodnuté, že po nadobudnutí právoplatnosti zmluvy bude dodávateľom predložená zálohová faktúra na nákup materiálu. Konečná faktúra bude vystavená po dokončení a prevzatí diela.  Prílohu predmetnej zmluvy o dielo tvorí položkový rozpočet stavby.

K bodu 3/

Za účelom odborného zhodnotenia opráv, súvisiacich s havarijným stavom na MŠ Teplická počas konania kontroly, bol na základe žiadosti miestneho kontrolóra /Zásady kontrolnej činnosti v podmienkach samosprávy MČ B-NM, čl.11, ods.13/ starostom Mgr. R. Kusým uvoľnený Ing. Ladislav Marek, odborný pracovník odd. VaI MÚ B-NM pre potrebu odborného posúdenia vykonaných stavebných prác.
Ing. Marek obhliadku predmetných objektov vykonal dňa 27.04.2011 za účelom stavebného posúdenia rozostavanej stavby.
Po obhliadke stavby konštatuje, že „budova vykazuje rozsiahle statické poruchy, ktoré sa nedajú odstrániť bez vypracovanej projektovej dokumentácie projektantom s odbornou spôsobilosťou statik.
	Vypracovaný rozpočet nerieši príčinu deformácie stavby, ale len dôsledok vzniknutých stavebných porúch, ktoré sa odstránia opravou: strechy, okapového chodníka, fasádnych omietok, priečok /nahradenie popráskaných priečok sadrokartónovými/. Trhliny v murive sú opatrené výspravkami a maľovkou.
	Vzniknuté mikrotrhliny, ktoré sa objavili v miestach zatretých trhlín muriva, svedčia o sadaní stavby – stavba stále pracuje.
	Z uvedeného vyplýva, že treba dať urýchlene vypracovať projekt statického zabezpečenia stavby, v zmysle ktorého bude sadanie súvisiace s dotvarovaním stavby odstránené.
	Na stavbe je vedený stavebný denník – odovzdanie staveniska dňa 26.11.2010, posledný zápis v stavebnom denníku je zo dňa 27.04.2011.

	Doposiaľ sa zrealizovali na stavbe nasledovné stavebné práce s týmito výmerami:
Betónový okapový chodník – 6,005 m3
Vysprávka murív – 11,25 m2
Olejový náter stien – 35,164 m2 /nie je v rozpočte
Vysprávka trhlín stien – 1,05 m2
Vybúranie pôvodných a montáž sadrokartónových priečok – 14,175 m2
Maľby – 136,83 m2
Osadenie koberca – 7,192 m2 /nie je v rozpočte/“
	Ing. L. Marek dňa 28.04.2011 posúdil a písomne vypracoval svoj odhad  realizácie stavebných prác v zmysle vypracovaného rozpočtu k uvedenému dňu na MŠ Teplická.
„Stavebný objekt
	1. 01 Oprava strechy – 0% /súčasťou SO 01 sú klampiarske výrobky, ktoré sú 
                                                        vyrobené a položené na plochej streche/
           2. 02 Stavebné úpravy – 0%
           3. 03 Oprava okapového chodníka – 68% x 10.664,35 =    7.251,76 €
           4. 04 Oprava asfaltobetónovej plochy – 0%
           5. 05 Oprava fasádnej omietky – 5% x 4.819 =                      240,95 €
           6. 06 Vnútorné práce a opravy – 91% x 4.737,37 =             4.311,01 €
                                                                C e l k o m :                   11.803,72 €                                                            
Percentuálne vyjadrenie prestavanosti z celkovej hodnoty rozpočtu 17,39%.
K bodu 4/

V súlade so zmluvnými podmienkami, uvedenými v Zmluve o dielo č.2010/01, bola dňa 25.11.2010 vystavená dodávateľom stavby zálohová faktúra v dohodnutej výške 37.489,40 € na nákup materiálu, súvisiaceho s opravou havarijného stavu Materskej školy Teplická. 
Na základe platobného poukazu č.596 riaditeľka ZŠsMŠ dňa 29.11.2010 poukázala finančné prostriedky firme ABC MARKET SLOVAKIA, spol. s. r. o., t.j. pridelený príspevok na rok 2010 vo výške 37.489,40 €. Zároveň riaditeľka vyúčtovala na MÚ B-NM udelený príspevok. Prílohu vyúčtovania tvorí kópia zálohovej dodávateľskej faktúry a kópia príkazu na úhradu.
Riaditeľka ZŠsMŠ Riazanská požiadala dňa 10.2.2011 prednostu MÚ B-NM, na základe dohody o rozdelení finančných prostriedkov pre rok 2010 a 2011,  o dofinancovanie havarijného stavu MŠ Teplická v čiastke 30.607,81 €. K uvedenej žiadosti doložila pro forma konečnú faktúru dodávateľa stavby a položkový rozpočet stavby. 
Riaditeľka školy dňa 17.03.2011 s konateľom spoločnosti Ing. Bohúňom prerokovala postup prác a vyhodnotila vykonané práce k uvedenému dátumu. V zázname z rokovania je uvedené, že práce boli vykonávané za sťažených poveternostných podmienok, ktoré neumožňovali súvislé práce na celom objekte. Prílohu uvedeného záznamu tvorí súpis uskutočnených opravných  prác havarijného stavu MŠ Teplická, ktorú predložil zástupca dodávateľa. Jednalo sa o:
1.	Vnútorné práce vykonané na 95% podľa rozpočtu
2.	Oprava fasády omietky podľa rozpočtu – 40%
3.	Výroba a dodávka klampiarskych prvkov – 5%
4.	Stavebné opravy strechy /3 bloky/ - 0%
5.	Oprava sadnutého okapového chodníka – 80%
6.	Asfaltobetónové plochy  - oprava okapového chodníka – 90%

Na žiadosť o dofinancovanie stavby nedostala riaditeľka školy zo strany MÚ   B-NM odpoveď a z uvedeného dôvodu dňa 21.03.2011 pozastavila stavebné práce na neurčito, o čom informovala Ing. Ľ. Bohúňa, zástupcu firmy a opätovne dňa 19.4.2011 požiadala o dofinancovanie havarijného stavu MŠ Teplická. V súčasnosti sa stavebné práce nevykonávajú a hrozia ďalšie škody na objekte MŠ, a to aj napr.   zatečenie stropu v jednotlivých miestnostiach objektu.

Záver: 
	Z vykonanej kontroly rekonštrukcie havarijného stavu Materskej školy Teplická vyplýva, že boli dodržané všetky náležitosti, potrebné na vyhlásenie havarijného stavu budovy a jej finančného krytia. Dodávateľ stavebných prác bol vybratý v zmysle zákona č.25/2006 Z.z. o verejnom obstarávaní v znení neskorších predpisov. Podľa údajov zo stavebného denníka vonkajšie práce boli počas zimných mesiacov z dôvodu zlého počasia prerušené a v súčasnosti sú prerušené z dôvodu rozhodnutia riaditeľky ZŠsMŠ, z čoho vyplýva nízke plnenie vykonaných prác. Podľa preverenej fakturácie v zmysle zmluvných podmienok bola preplatená zálohová faktúra v dohodnutej výške.
	Na základe vyššie uvedeného kontrolná skupina konštatuje, že neboli porušené predpisy súvisiace so zabezpečením dodávateľa prác a finančným krytím.  Z uvedeného vyplýva, že investičná akcia bola zabezpečená štandardným spôsobom.